《贫居自述 其六》
明代·李孔修

采药归来力已疲，自家贫病自家医。平生只要睁高眼，半世何曾解皱眉。

孤鹤野云皆侣伴，寒梅疏竹尽相知。随年随月从容过，一任旁人笑懒痴。

作者简介：明广东顺德人，居广州，字子长，号抱真子。陈献章弟子。好读书，尤精《周易》。擅诗画，工书法。家贫，犹不肯投合于时。二十年不入城市。